RO Jurnalul Oficial al Uniunii Europene L 24/3

DECIZIA DE PUNERE ÎN APLICARE (UE) 2018/136 A COMISIEI

din 25 ianuarie 2018

de desemnare a laboratorului de referință al Uniunii Europene pentru febra aftoasă și de modificare a anexei II la Directiva 92/119/CEE a Consiliului în ceea ce privește laboratorul de referință al Uniunii Europene pentru boala veziculoasă a porcului

[notificată cu numărul C(2018) 299]

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (1), în special articolul 24 alineatul (2),

având în vedere Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (2), în special articolul 69 alineatul (1),

întrucât:

(1) Directiva 92/119/CEE stabilește măsurile generale de control ale Uniunii care trebuie să se aplice în cazul apariției unui focar de, printre altele, boală veziculoasă a porcului. Punctul 6 din anexa II la Directiva 92/119/CEE indică laboratorul de referință al Uniunii Europene pentru boala veziculoasă a porcului care a fost desemnat în vederea îndeplinirii funcțiilor și atribuțiilor prevăzute în anexa III la directiva respectivă.

(2) Directiva 2003/85/CE stabilește măsurile minime de control care trebuie să se aplice în cazul apariției unui focar de febră aftoasă. Directiva 2003/85/CE prevede, printre altele, că trebuie să fie desemnat un laborator de referință al Uniunii Europene pentru febra aftoasă în scopul îndeplinirii funcțiilor și atribuțiilor prevăzute în anexa XVI la directiva respectivă. Ulterior, Decizia de punere în aplicare 2012/767/UE a Comisiei (3) a desemnat laboratorul de referință al Uniunii Europene pentru febra aftoasă.

(3) Ca o consecință a notificării din partea Regatului Unit în conformitate cu articolul 50 din Tratatul privind Uniunea Europeană, laboratorul indicat în anexa II la Directiva 92/119/CEE ca laborator de referință al Uniunii Europene pentru boala veziculoasă a porcului și desemnat ulterior prin Decizia de punere în aplicare 2012/767/UE ca laborator de referință al Uniunii Europene pentru febra aftoasă va trebui să-și întrerupă funcționarea ca laborator de referință a Uniunii Europene pentru cele două boli respective.

(4) Comisia, în strânsă colaborare cu statele membre, a lansat un apel pentru selectarea și desemnarea unui laborator de referință al Uniunii Europene pentru combaterea febrei aftoase, ținând seama de criteriile de competență tehnică și științifică ale laboratorului și de expertiza personalului acestuia.

(5) Ca urmare a încheierii procedurii de selecție, laboratorul câștigător a fost consorțiul ANSES & CODA-CERVA constituit din Laboratorul pentru Securitate Animală al Agenției franceze pentru securitatea sanitară a alimentației, mediului și muncii (ANSES), Maisons-Alfort, Franța și Centrul de cercetări veterinare și agrochimice (CODA-CERVA), Uccle, Belgia.

(6) Pentru a evita orice perturbare a activităților laboratorului de referință al Uniunii Europene pentru febra aftoasă și a acorda laboratorului de referință al Uniunii Europene nou desemnat suficient timp pentru a fi pe deplin operațional, este necesar ca măsurile prevăzute de prezenta decizie să se aplice începând de la 1 ianuarie 2019.

(7) În cadrul avizului său științific privind boala veziculoasă a porcului și stomatita veziculoasă (4), Autoritatea Europeană pentru Siguranța Alimentară a concluzionat că boala veziculoasă a porcului nu mai are un potențial epidemic și poate fi diagnosticată cu rapiditate prin teste de laborator. În plus, situația epidemiologică în ceea ce privește boala veziculoasă a porcului în Uniunea Europeană s-a îmbunătățit semnificativ iar ultimele cazuri au fost detectate doar prin testarea în laborator a eșantioanelor recoltate într-o regiune mică dintr-un singur stat membru. Începând din 2014, boala veziculoasă a porcului nu mai este inclusă pe lista bolilor cu declarare obligatorie de către Organizația Mondială pentru Sănătatea Animalelor (OIE) (5).

(8) Deși Directivele 92/119/CEE și 2003/85/CE vor fi abrogate cu efect de la 21 aprilie 2021 în conformitate cu articolul 270 din Regulamentul (UE) 2016/429 al Parlamentului European și al Consiliului (6), febra aftoasă este menționată la articolul 5 alineatul (1) din respectivul regulament, în timp ce boala veziculoasă a porcului este menționată în anexa II la acesta. În conformitate cu articolul 275 din regulamentul respectiv, lista bolilor din anexa II va fi revizuită cel târziu până la 20 aprilie 2019. Din motivele științifice și tehnice menționate mai sus, boala veziculoasă a porcului nu îndeplinește criteriile necesare pentru a fi menționată la articolul 5 alineatul (3) din Regulamentul (UE) 2016/429.

(9) În plus, boala veziculoasă a porcului și alte boli veziculoase sunt incluse în anumite funcții și atribuții stabilite pentru laboratorul de referință al Uniunii Europene pentru febră aftoasă în anexa XVI la Directiva 2003/85/CE și, în special în ceea ce privește capacitatea laboratoarelor naționale de referință și a laboratorului de referință al Uniunii Europene de a realiza un diagnostic diferențial al febrei aftoase. Ansamblul acestor elemente permite întreruperea desemnării unui laborator de referință al Uniunii Europene pentru boala veziculoasă a porcului.

(10) Trimiterea la laboratorul indicat în anexa II la Directiva 92/119/CEE ar trebui eliminată. Prin urmare, anexa II la Directiva 92/119/CEE ar trebui modificată în consecință.

(11) Din motive de claritate, Decizia de punere în aplicare 2012/767/UE ar trebui să fie abrogată cu începere de la 1 ianuarie 2019, dată la care nou desemnatul laborator de referință al Uniunii Europene pentru febra aftoasă urmează să își preia funcțiile și sarcinile.

(12) Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTA DECIZIE:

Articolul 1

Consorțiul ANSES & CODA-CERVA instituit de Laboratorul pentru sănătate animală al Agenției franceze de securitate sanitară a alimentației, mediului și muncii (ANSES), Maisons-Alfort, Franța și de Centrul de cercetare veterinară și agrochimică (CODA-CERVA), Uccle, Belgia, este desemnat prin prezenta ca laboratorul de referință al Uniunii Europene pentru febră aftoasă pe o perioadă nedeterminată.

Articolul 2

În anexa II la Directiva 92/119/CEE, punctul 6 se elimină.

Articolul 3

Decizia de punere în aplicare 2012/767/UE se abrogă cu efect de la 1 ianuarie 2019.

Trimiterile la decizia de punere în aplicare abrogată se interpretează ca trimiteri la prezenta decizie.

Articolul 4

Prezenta decizie se aplică de la 1 ianuarie 2019.

Articolul 5

Prezenta decizie se adresează statelor membre.

Adoptată la Bruxelles, 25 ianuarie 2018. Pentru Comisie Vytenis ANDRIUKAITIS Membru al Comisiei

(1) JO L 62, 15.3.1993, p. 69.

(2) JO L 306, 22.11.2003, p. 1.

(3) Decizia de punere în aplicare 2012/767/UE a Comisiei din 7 decembrie 2012 de desemnare a laboratorului de referință al UE pentru febra aftoasă și de abrogare a Deciziei 2006/393/CE (JO L 337, 11.12.2012, p. 54).

(4) Grupul științific EFSA pentru sănătatea și bunăstarea animalelor (EFSA Panel on Animal Health and Welfare – AHAW); Scientific Opinion on Swine Vesicular Disease and Vesicular Stomatitis (Aviz științific privind boala veziculoasă a porcului și stomatita veziculoasă). EFSA Journal 2012;10(4):2631. [97 pp.] doi:10.2903/j.efsa.2012.2631.

(5) Rezoluția nr. 31 privind modificările la Codul sanitar pentru animale terestre al OIE, adoptată în cursul celei de-a 82-a sesiuni generale a Organizației Mondiale pentru Sănătatea Animalelor (OIE), 25-30 mai 2014, Paris, Franța.

(6) Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) ( JO L 84, 31.3.2016, p. 1).